Агенцијата за заштита на правото на слободен пристап до информациите од јавен карактер согласно член 109 став 4 и став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и член 1 и член 2 од Законот за ратификување на Конвенцијата за пристап до официјални документи на Советот на Европа, член 5 став 5 точка 2 од Конвенцијата за пристап до официјални документи на Советотна Европа („Сл. весник на Република Северна Македонија“ број 170/2024) како и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од И.М., поднесена против Решение на  Генералниот секретаријат на Владата на Република Северна Македонија, по предметот Барање за пристап до информации од јавен карактер, на 26.06.2026 година го донесе следното

Р Е Ш Е Н И Е

1.Жалбата изјавена од И.М., поднесена против Решението на  Генералниот секретаријат на Владата на Република Северна Македонија бр.62-4554/4 од 03.06.2026 година, заведена во Агенцијата под бр.08-223 на 22.06.2026 година, по предметот Барање за пристап до информации од јавен карактер, СЕ ОДБИВА како неоснована.
2.Решението на Имателот на информации бр.62-4554/4 од 03.06.2026 година се потврдува. 


О Б Р А З Л О Ж Е Н И Е

И.М. на 15.05.2026 година поднела Барање за пристап до информации од јавен карактер до Владата на Република Северна Македонија – Комисија за станбени прашања при Владата, заведено кај Имателот на информации под бр.62-4554/1, со кое побарала во електронска форма да и се достават следните информации/документи од: 
„Седници, записници, дневни редови, одлуки, заклучоци, критериуми, табеларни прегледи и други документи поврзани со распределба, доделување, користење и располагање со станбен фонд од 2002 година до денот на одговорот“. Наведеното Барање, дадено на девет (9) печатени страници, содржи шест (6) делови, со десет (10) точки, со 5 до 15 подточки со поединечни барања, прашања, укажувања и слично. 
Постапувајќи по ова Барање, по спроведување на задолжителниот Тест на штетност бр.62-4554/3 од 03.06.2026 година, Имателот на информации донел Решение бр.62-4554/4 од 03.06.2026 година, со кое истото го одбил повикувајќи се на заштита на лични податоци како исклучок од слободниот пристап до информации наведен во член 6 став 1 точка 2 од Законот за слободен пристап до информации од јавен карактер, на член 10 став 1 и став 2 од Законот за заштита на личните податоци, како и на член 3 став 1 точки Ѓ и И на Законот за ратификација на Конвенцијата на Советот на Европа за пристап до официјални документи и на член 5 став 5 точка 2 од наведената Тромсо конвенција. Имено, предметното Барање, по детално спроведениот Тест на штетност, е одбиено поради „...обемноста и несразмерноста на барањето, како и фактот што бараната документација содржи голем број лични податоци и архивски материјали чија селекција, анонимизација и обработка би предизвикала несразмерен административен товар...се бараат и списи односно документации за размислувањата (дискусиите) во рамките на или помеѓу јавните власти за испитување на некоја работа (во конкретниот случај постапките кои ги води комисијата), што исто така е едно од ограничувањата за пристап до официјалните документи согласно точката – И на членот 3 ставот 1 од Законот за ратификација на Конвенцијата на Советот на Европа...“.
Незадоволен од добиеното Решение, Барателот на информации поднел Жалба до Агенцијата, заведена во нејзината Архива под бр.08-223 на 22.06.2026 година. Во Жалбата е наведено: „Оспореното решение го побивам во целост поради погрешна примена на материјалното право, нецелосно и неправилно спроведен тест на штетност, непримена на обврската за делумен пристап и анонимизација, како и поради тоа што имателот не неправил конкретна анализа по секоја барана категорија документи...“.
Агенцијата со електронски допис бр.08-223 од 23.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации до Агенцијата достави Одговор на жалба бр.62-4554/6 од 25.06.2026 година. Во истиот, Имателот останува во целост на наводите во оспореното Решение, со напомена од Тестот на штетност дека „...бараната документација содржи голем број лични податоци...не е можен делумен пристап или промена на начинот на информирање...“.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата и расположливите списи по предметот и истата ја одби како неоснована, а оспореното Решение на Имателот на информации бр.62-4554/4 од 03.06.2026 година го потврди, поради следното:
Агенцијата, утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение, односно дека Имателот на информации, согласно материјалниот Закон по кој постапува надлежната институција и согласно Законот за слободен пристап до информации од јавен карактер како lex specialis за слободниот пристап правилно постапил по Барањето на барателот.
Согласно член 18 од Уставот „Се гарантираат сигурноста и тајноста на личните податоци...“.
Согласно Законот за заштита на личните податоци „личен податок“ е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.
Во конкретниот случај, Агенцијата смета дека побараните документи во предметното Барање можат да имаат третман на исклучок од слободен пристап наведен во член 6 став 1 точка 2 од Законот за слободен пристап до информации од јавен карактер, бидејќи станува збор за документи кои содржат  голем број заштитени лични податоци согласно Законот за заштита на личните податоци.
Разгледувајќи ги сите списи во врска со предметот, Агенцијата смета дека првостепениот орган правилно постапил со донесување на оспореното Решение и дека правилно го спровел и Тестот на штетност со објаснување дека бараните информации не само што се исклучок од член 6 став 1 точка 2 од Законот за слободен пристап до информации од јавен карактер, односно лични податоци, дава објаснување и дека не е можно ниту овозможување на делумен пристап до бараните информации поради неприменливост на член 6 став 4 од истиот закон.
[bookmark: _Hlk210296729]Во конкретниот случај, Агенцијата му укажува на Барателот на информации дека согласно член 1 и член 2 од Законот за ратификување на Конвенцијата за пристап до официјални документи на Советот на Европа („Сл. весник на Република Северна Македонија“ број 170/2024) и член 5, став 5, точка 2 од Конвенцијата за пристап до официјални документи на Советот на Европа, Барањето за пристап до официјален документ може да биде одбиено: Ако  барањето е очигледно неразумно.
Имајќи ги предвид одредбите од Конвенцијата за пристап до официјални документи на Советот на Европа, која со ратификацијата е влезена во правниот промет во Република Северна Македонија, јасно е дека во одредбите на Конвенцијата се зема предвид можноста барањето за пристап до информации да не се користи на начин што ги крши правата на другите. Имено, со поднесување обемно барање за пристап до информации, се создава ситуација на конфликт помеѓу целта на Барателот на информацијата и целта на законската регулатива на правото на пристап до информации од јавен карактер. 
Наведеното се согледува на тој начин што дејствијата на Барателот на информацијата при остварувањето на наведеното право негативно се одразуваат врз правата и должностите на трети лица. Затоа, несоодветната употреба на правото на пристап до информации односно поднесување на очигледно неразумно барање може да се идентификува во ситуации кога поединечен Барател на информации, под одредени околности, го загрозува, попречува или спречува остварувањето на правата на другите, правејќи го тоа лично или преку други баратели на информации, а кои многу често бараат информации од истиот Имател на информации и го отежнуваат редовното работење на институцијата – Имател на информации.
Очигледната неразумност на барањето, меѓу другото, се цени преку бројот и обемот на барањата, односно обемноста на барањето. При постапување по голем број барања за пристап до информации со кои се бараат информации што опфаќаат период од неколку години, постои реална можност правата на странките во други постапки кои се водат пред Имателот на информации да не бидат соодветно заштитени, а може да дојде и до застој во работата на Имателот на информации, а со тоа и до ограничувања за другите Баратели или странки поради неизвршување на редовната работа на вработените кај Имателот на информации. Ова претставува пречка за ефикасно работење на самата институција – Имател на информации, не само во областа на слободниот пристап до информации, туку и во сите негови области на работење.
Во функција на погоре образложеното Агенцијата редно го става и предметното барање, дадено на девет (9) печатени страници, содржи шест (6) делови, со десет (10) точки, со 5 до 15 подточки со поединечни барања, прашања, укажувања и слично, а со кое се бараат документи „... од 2002 година до денот на одговорот“.
Ваквиот пристап на поднесување обемни барања ја дуплира или ја мултиплицира обемноста на информациите кои се бараат одеднаш, а со тоа и се оневозможува нормалното и непречено функционирање на Имателите на информации, што ги прави Барањата неразумни. 
Агенцијата му укажува на Барателот дека односите меѓу Барателите  и Имателите на информации треба да се засноваат на соработка и помош, како и на меѓусебно ценење и почитување на достоинството на човековата личност, како на Барателот така и на вработените кај Имателот на информации.
Во врска со ова Агенцијата му укажува на Барателот на информации дека, доколку смета дека постои сомнеж за коруптивно однесување, злоупотреба на службена должност  на Имателот на информации и слично, истиот може и треба да се обрати до соодветните истражни и предистражни органи, а не со поднесување на барања за пристап до информации да бара документи и информации со кои тенденциозно го оптоварува редовното работење на Имателот на информации, а во исто време и работењето на Агенцијата како второстепен орган во постапувањето по неговите жалби. 
Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
							                         Директор,
	                                                                                                   Петар Гајдов

